Na osnovu člana 87 stav 14 Zakona o prevozu u drumskom saobraćaju („Sl. list CG“, br.71/2017 ), člana 38 stav 1 tačka 2 Zakona o lokalnoj samoupravi (“Sl. list Crne Gore”, br. 2/18) i člana 36 i 39 Statuta opštine Mojkovac (“Sl. list Crne Gore-opštinski propisi”, br. 29/18), Skupština optine Mojkovac, na sjednici održanoj dana 14.06.2019. godine, donijela je      

ODLUKU

o auto-taksi prevozu
Član 1

Ovom odlukom uređuju se bliži uslovi, organizacija, optimalan broj auto-taksi vozila, minimalni broj auto-taksi vozila prilagodjenih licima sa invaliditetom, minimalne i maksimalne cijene u okviru taksi tarife i način obavljanja auto-taksi prevoza na teritoriji opštine Mojkovac.
                                                                          Član 2

Auto-taksi prevoz je vanlinijski javni prevoz putnika koji se obavlja u komercijalne svrhe, putničkim automobilom koji je serijski proizveden sa najviše pet sjedišta, računajući i sjedište vozača odnosno sa najmanje četvoro vrata.

Član 3
Auto-taksi prevoznik je privredno društvo ili preduzetnik koji  ima licencu za obavljanje auto-taksi prevoza.
Član 4
Auto-taksi prevoz se obavlja vozilima koja su registrovana na teritoriji opštine Mojkovac, osim vozila koja su obezbijeđena putem lizinga ili zakupa.
U zakupljenom taksi vozilu ili vozilu obezbijeđenom putem lizinga, za vrijeme vršenja auto-taksi prevoza, mora se nalaziti ugovor o zakupu ili lizingu.
Taksi vozilo u zakupu ili lizingu mora biti registrovano na teritoriji Crne Gore.

Na bočnim stranama vozila kojim prevoznik obavlja auto-taksi prevoz putnika mora biti ispisan naziv i sjedište prevoznika na način utvrđen propisom Ministarstva.
Na vozilu kojim se obavlja auto-taksi prevoz može biti ispisan logo Nacionalne turističke organizacije.

Ispisivanje drugih natpisa na vozilu kojim se vrši auto-taksi prevoz mora da se vrši na način utvrđen propisom Ministarstva.

Član 5

Vozač vozila kojim se obavlja auto-taksi prevoz je lice koje je zaposleno kod privrednog društva ili preduzetnik.

Vozač vozila u auto-taksi prevozu mora da ima: najmanje treći nivo nacionalnog okvira kvalifikacija, položen vozački ispit za upravljanje motornim vozilima određene kategorije, licencu za auto taksi-prevoz i najviše 67 godina života.
Vozač auto-taksi prevoza mora da ima položen ispit o poznavanju grada.

Ispit o poznavanju grada polaže se na osnovu programa koji utvrđuje nadležni organ opštine Mojkovac.

Ispit o poznavanju grada polaže se pred komisijom koju obrazuje nadležni organ opštine Mojkovac.

Nakon položenog ispita,vozaču auto-taksi prevoza organ opštine Mojkovac izdaje uvjerenje o položenom ispitu.

Prevoznik ne smije povjeriti upravljanje vozilom kojim se obavlja auto-taksi prevoz vozaču koji  je osuđivan kaznom zatvora duže od godinu dana za krivična djela protiv: života i tijela, zdravlja ljudi, polne slobode, javnog reda i mira i bezbjednosti saobraćaja.

Prevoznik ne smije povjeriti upravljanje vozilom kojim  se vrši auto-taksi prevoz vozaču koji ne ispunjava uslove iz stava 1, 2, 3, 4, 5, 6 i 7 ovog člana.

Član 6
Prevoznik obavlja auto-taksi prevoz na osnovu licence za auto-taksi prevoz.

Organ lokalne uprave nadležan za poslove saobraćaja donosi rješenje o izdavanju licence i izvoda licence, izdaje licencu i izvod licence o obavljanju auto-taksi prevoza i taksi legitimaciju za vozača, u skladu sa Zakonom o prevozu u drumskom saobraćaju.
Auto-taksi prevoznik je obavezan da u vozilu kojim se obavlja auto-taksi prevoz putnika ima original izvod licence koji se odnosi na to vozilo i taksi legitimaciju.
Taksi legitimacija iz stava 3 ovog člana sadrži:

· ime i prezime vozača, matični broj i adresu;

· fotografiju vozača, dimenzije (3,00 x 3,50)cm;

· broj i datum rješenja o izdavanju licence za auto-taksi prevoz;

· evidencioni broj vozila;

· broj i datum zaključenja ugovora o radu;

Član 7
Auto-taksi prevoz se obavlja isključivo unutar teritorije opštine Mojkovac, koja je izdala licencu.

Izuzetno od stava 1 ovog člana auto-taksi prevoz se može  povremeno obavljati i sa teritorije jedinice lokalne samouprave koja je izdala licencu za auto-taksi prevoz, ali prevoznik povratnu vožnju mora obavljati praznim vozilom. 

Zabranjeno je auto-taksi-prevozniku da vrši prijem putnika van teritorije lokalne samouprave koja je izdala licencu za auto-taksi prevoz.
Član 8
Zabranjeno je auto-taksi prevozniku obavljanje linijskog prevoza putnika taksi vozilom.

Zabranjeno je auto-taksi prevozniku da obavlja auto-taksi prevoz koji ima elemente linijskog ili posebnog linijskog prevoza, kao što su gotovo ista relacija, približno isto vrijeme dolaska i odlaska kao i ista mjesta ukrcaja i iskrcaja putnika.
Zabranjeno je auto-taksi prevozniku korišćenje autobuskih stanica ili autobuskih stajališta prilikom obavljanja auto taksi prevoza.
Član 9
Taksi stajališta su određene i uređene površine, na kojima taksi vozila pristaju, čekaju i primaju putnike i otpočinju vožnju.
Taksi stajališta se obilježavaju odgovarajućom hotizontalnom i vertikalnom signalizacijom u skladu sa zakonom.
Taksi stajališta određuje rješenjem nadležni organ lokalne uprave.

Taksi stajališta mogu  biti stalna i privremena.

Stalna taksi stajališta su određene i uređene saobraćajne površine za organizovano i stalno obavljanje taksi prevoza.

Privremena taksi stajališta su određene površine koje se koriste kao stajališta do privođenja površine namjeni u skladu sa planskom dokumentacijom.

Za korišćenje taksi stajališta plaća se taksa u skladu sa opštinskim propisima.

Član 10
Auto-taksi prevoz obavljaju prevoznici pod jednakim uslovima.

Taksi vozila se na taksi stajalištu postavljaju prema redu dolaska.
Putnike prihvata prvo vozilo po redu, osim ako putnik izričito traži drugačije.

Auto-taksi prevoznik je obavezan da za vrijeme stajanja na taksi stajalištu bude u svom vozilu ili pored njega.

Auto-taksi prevoznik može koristiti taksi vozilo za svoje potrebe po uklanjanju ili  prekrivanju taksi oznake.

Član 11
Auto-taksi prevoznik može preuzimati putnike na njihov zahtjev i izvan stajališta ako mu to uslovi saobraćaja i saobraćajni propisi dozvoljavaju.

Auto-taksi prevoznik je obavezan da primi u vozilo putnike u granicama raspoloživog broja sjedišta, kao i lični prtljag u granicama veličine prtljažnog prostora.

Auto-taksi prevoznik ne može prevoziti veći broj lica od broja putničkih mjesta upisanih u saobraćajnoj dozvoli vozila.

Član 12
Ako auto-taksi prevoznik nije u mogućnosti da izvrši započeti prevoz dužan je da, za najkraće vrijeme, korisniku prevoza obezbijedi drugo vozilo.

U slučaju da taksi prevoznik ne dovrši započetu vožnju a nije u mogućnosti da obezbijedi drugo taksi vozilo za prevoz putnika, prevozniku ne pripada naknada za pređeni dio puta, osim u slučajevima kada do prekida vožnje nije došlo krivicom prevoznika. 

Ukoliko je do prekida vožnje iz stava 2 ovog člana došlo zbog više sile, prevozniku pripada  polovina iznosa koji pokaže taksimetar u momentu prekida taksi prevoza.
Član 13
Auto-taksi prevoznik je obavezan da za vrijeme prevoza putnika bude urednog izgleda i uredno odjeven.

Auto-taksi prevoznik  u toku rada ne smije biti bez košulje ili majice, niti odjeven u šorts a prema putnicima je dužan da se ophodi kulturno i predusretljivo.
Član 14
Taksi vozilom se ne mogu prevoziti:

· djeca do 14 godina starosti bez saglasnosti ili pratnje odraslih;

· lica pod dejstvom alkohola ili opojnih droga koja svojim ponašanjem remete mir ili ugrožavaju bezbjednost drugih putnika ili prevoznika;

· eksplozivne, lako zapaljive, otrovne i druge opasne materije koje zbog osobina mogu biti opasne po bezbjednost i zdravlje ljudi ili mogu nanijeti štetu;

· lica koja svojom odjećom mogu uprljati ili oštetiti unutrašnjost vozila;
· životinje, osim kućnih ljubimca i specijalno dresiranih pasa vodiča za slijepa lica.
Član 15
Putničko vozilo za auto-taksi prevoz treba da ispunjava sljedeće uslove:

-ugrađen taksimetar, pregledan u skladu sa metrološkim propisima, koji je postavljen na vidnom mjestu;

-ovjeren cjenovnik auto-taksi usluga, postavljen na vidnom mjestu;

-na krovu ugrađenu svijetleću oznaku TAXI sa evidencionim brojem auto-taksi prevoznika, koja treba da je osvijetljena kada je vozilo slobodno za vožnju;

-klima uređaj;

-protivblokirajući sistem kočenja (ABS);

-sigurnosne pojaseve na svim sjedištima;

-naslone za glavu na svim sjedištima;

-vazdušne jastuke namijenjene za vozača i suvozača;

-uređaj za istovremeno uključivanje svih pokazivača pravca;

-zadnje svijetlo za maglu; 

-treće stop svijetlo;

-uređaji za grijanje, provjetravanje i unutrašnju rasvjetu moraju biti tehnički ispravni i funkcionalni;

-sjedišta, podovi, bočne strane i rasvjetna tijela treba da budu čista i neoštećena;

-prtljažni prostor zapremine najmanje 310 litara.

Vozilo iz stave 1 ovog člana može biti opremljeno i platformom za olakšan ulazak i izlazak lica sa invaliditetom, kao i opremom za bezbjedan prevoz tih lica.

Član 16

Auto-taksi prevoznik predlaže cjenovnik usluga prevoza.

Cjenovnik iz stava 1 ovog člana mora biti ovjeren od strane auto-taksi prevoznika i nadležnog organa lokalne uprave koja je izdao licencu.
Auto-taksi prevoznik može predložiti promjenu važećeg cjenovnika usluga prevoza.

Promijenjeni cjenovnik usluga mora biti ovjeren od strane auto-taksi prevoznika i nadležnog organa lokalne uprave, kojim se stavlja van snage prethodni cjenovnik prevoza.
Član 17
Auto-taksi prevoznik je dužan da prilikom otpočinjanja prevoza uključi taksimetar.
Auto-taksi prevoznik, za izvršenu uslugu, dužan je da naplati cijenu prevoza  u iznosu koji pokazuje taksimetar u trenutku završetka vožnje.
Cijena prevoza mora biti usaglašena sa važećim cjenovnikom usluga auto-taksi prevoza.
Auto-taksi prevoznik odnosno vozač dužan je da korisniku usluga auto-taksi prevoza izda račun za obavljanje prevoza koji sadrži: datum, relaciju ili kilometražu, cijenu prevoza, koji je potpisan i ovjeren pečatom prevoznika.

Taksi tarifa je ukupna cijena auto-taksi prevoza koju čini zbir cijena za start po: jednom pređenom kilometru, vremenu čekanja, dolasku na adresu, pozivu i komadu prtljaga koji se prevozi. 
Član 18

Minimalne i maksimalne cijene za auto-taksi prevoz na teritoriji opštine Mojkovac iznose:
	Naziv usluge
	Tarifa 1
	Tarifa 2
	Tarifa 3

	
	
	Noćna vožnja od 22:00 do 06:00
	Vožnja van grada

	
	minimum - maksimum
	minimum - maksimum
	minimum - maksimum

	Start
	0,35€ - 0,60€
	0,35€ - 0,60€
	0,35€ - 0,60€

	Vožnja po km
	0,40€ - 0,80€
	0,40€ - 0,80€
	0,30€ - 0,80€

	Čekanje po jednom času
	3,00€ - 7,00€
	3,00€ - 7,00€
	3,00€ - 7,00€

	Dolazak na adresu
	0,00€ - 0,00€
	0,00€ - 0,00€
	0,00€ - 0,00€

	Po komadu prtljaga koji je teži od 30 kg
	 od 5% do 10% od cijene prevoza
	od 5% do 10% od cijene prevoza
	od 5% do 10% od cijene prevoza


Član 19

Maksimalan broj auto-taksi vozila za područje opštine Mojkovac je 50 taksi vozila.

Taksi prevoznik koji obavlja auto-taksi prevoz sa 15 i više vozila, dužan je da na svakih 15 vozila ima najmanje  po jedno vozilo opremljeno platformom za olakšan ulazak i izlazak lica sa invaliditetom, kao i opremu za bezbjedan prevoz ovih lica.
Član 20

O prijemu drugih putnika u toku taksi prevoza odlučuje putnik koji je započeo korišćenje prevoza do mjesta opredeljenja.

Ako putnik, koji je primljen u toku vožnje, nastavlja korišćenje taksi prevoza i poslije mjesta opredeljenja putnika koji je započeo korišćenje prevoza, nastavak vožnje se smatra kao započeta nova vožnja.

Ako više putnika istovremeno koristi jedno vozilo do mjesta opredeljenja, iznos koji pokaže taksimetar dijeli se na sve putnike podjednako.
Član 21
Nadzor nad primjenom ove odluke vrši nadležni organ opštine Mojkovac. 

Inspekcijski nadzor nad primjenom ove odluke vrši komunalni inspektor.

Komunalni nadzor na obezbjeđivanju komunalnog reda vrši komunalni policajac.

Član 22
Komunalni inspektor je ovlašćen da:
-zaustavlja i pregleda motorna vozila kao i njihovu unutrašnjost, ugovore, prevozne isprave, licence, izvode licence, dozvole, odobrenja, rjesenja, kao i da utvrđuje identitet lica zatečenih u motornom vozilu;

-naredi otkljanjane nedostataka u vezi ispunjavanja propisanih uslova za obavljanje auto-taksi prevoza.
Član 23
Komunalni inspektor preduzima sljedeće mjere i radnje:
-isključi vozilo kojim se vrši auto-taksi prevoz suprotno ovoj odluci i drugim propisima, odredi mjesto parkiranja vozila, oduzme saobraćajnu dozvolu i registarske tablice u trajanju 48 sati, a u slučaju ponovnog isključenja vozila u trajanju od sedam dana, odnosno do 30 dana ukoliko zabranjenu radnju ponovi, pri čemu sve posljedice i troškove nastale u vezi isključenja snosi prevoznik;
-zabrani vršenje auto-taksi prevoza ako se isti obavlja suprotno ovoj odluci i drugim propisima.

                                                                     Član 24
Novčanom kaznom u iznosu od 150 € do 5000 € kazniće se pravno lice ako:

1. u zakupljenom vozilu kojim obavlja auto-taksi prevoz nema ugovor  o zakupu ili lizingu       ( član 4 stav 2);
2. povjeri upravljanje vozilom kojim se obavlja auto-taksi prevoz vozaču koji ne ispunjava uslove iz član 5;
3. obavlja auto-taksi prevoz bez licence  (član 6 stav 1);

4. auto- taksi prevoz ne obavlja iskljucivo unutar teritorije jedinice lokalne samouprave koja je izdala licencu (član 7 stav 1);
5. povratnu vožnju ne vrši praznim vozilom (član 7 stav 2);

6. vrši prijem putnika van teritorije jedinice lokalne samouprave koja je izdala licencu ( član 7 stav 3);
7. ako u vozilo ne primi putnike u granicama raspoloživog broja sjedišta, kao i lični prtljag u granicama veličine prtljažnog prostora (član 11 stav 2);

8. u vozilu koji obavlja auto-taksi prevoz prevozi veći broj lica od broja putničkih mjesta upisanih u saobraćajnoj dozvoli (član 11 stav 3);

9. postupi suprotno odredbama člana 14;

10. ne ispunjava uslove propisane članom 15;

11. postupi suprotno odredbama člana 17;

Za prekršaj iz stava 1 ovog člana kazniće se i  odgovorno lice u pravnom licu  i fizičko lice novčanom kaznom u iznosu od 50 €  do 1000 €.

Za prekršaj iz člana 1 ovog člana kazniće se preduzetnik novčanom kaznom u iznosu od 60 € do 1500€.

Za prekršaj iz stave 1 ovog člana učinjene po treći put pravnom licu, odnosno preduzetniku, uz novčanu kaznu, izreći će se i zaštitna mjera zabrana obavljanja djelatnosti u trajanju od šest mjeseci.

Član 25

Novčanom kaznom u iznosu od 100 € do 1000 € kazniće se pravno lice ako:

1. auto-taksi prevoz ne obavlja vozilom koji je serijski proizveden sa najviše pet sjedišta, računajući i sjedište vozača odnosno sa najmanje četvoro vrata (član 2);

2. na bočnim stranama vozila kojim se obavlja auto taksi prevoz nema ispisan naziv i sjedište prevoznika (član 4 stav 4);

3. u vozilu kojim se obavlja auto-taksi prevoz putnika nema original izvoda licence koji se odnosi na to vozilo (član 6 stav 2);

4. obavlja linijski prevoz auto-taksi vozilom (član 8 stav1);

5. obavlja auto-taksi prevoz koji ima elemente linijskog ili posebnog linijskog prevoza, kao što su gotovo ista relacija, približno isto vrijeme dolaska i odlaska kao i ista mjesta ukrcaja i iskrcaja putnika (član 8 stav 2);

6. koristi autobusku stanicu ili autobusko stajalište prilikom obavljanja auto-taksi prevoza (član 8 stav 3);

7. postupi suprotno odredbama član 10;

8. postupi suprotno odredbama člana 13;

9. cjenovnik usluga prevoza nije ovjeren od strane auto-taksi prevoznika i nadležnog organa opštine Mojkovac  (član 16 stav 2);

10. promijenjeni cjenovnik usluga nije ovjeren od strane preoznika i nadležnog organa opštine Mojkovac, kojim se stavlja van snage prethodni cjenovnik ( čl.16 stav 4);

Za prekršaj iz stava 1 ovog člana kazniće se i  odgovorno lice u pravnom licu  i fizičko lice novčanom kaznom u iznosu od 20 €  do 100 €.

          Za prekršaj iz člana 1 ovog člana kazniće se preduzetnik novčanom kaznom u iznosu od 30 € do 150 €.

     Član 26

Danom stupanja na snagu ove odluke prestaje da važi Odluka o auto-taksi prevozu („Sl. List RCG – opštinski propisi“, br. 32/06 i 16/07).
Član 27

Ova odluka stupa na snagu osmog dana od dana objavljivanja u „Službenom listu Crne Gore-opštinski propisi“.
Broj: 05-55
Mojkovac, 14.06.2019. godine
SKUPŠTINA OPŠTINE MOJKOVAC

                                                                                                  Predsjednik

                                                                                                        Dragomir Mrdak                                                                                                                                                                                                             

